Kedves Hallgatók!

Néhány információ a fizika labor szervezésével kapcsolatban.

A következő héttől jelenléti mérések indulnak, ehhez elkészültek a csoportbeosztások, és az a táblázat is, amiben látható, hogy melyik csoport mikor mit mér. Ezek a táblázatok a honlapon (<https://physics.bme.hu/BMETE14AX05_kov> ) érhetők el. 6 hétig fognak tartani a jelenléti mérések, közben minden csoport négyszer jön mérni és két szabad hete lesz.

A fizika labor szokásos helyiségei nem alkalmasak a jelen helyzetben szükséges távolságtartás biztosítására, ezért az Egyenáram és a Váltóáram a Ch 301-ben ill. 302-ben lesz, a Mechanika és az Optika pedig az F épület III. lépcsőházának tetejénél levő II. emeleti Mérnöki fizika laborban.

A Mechanika mérés helyisége elég szűkös, ezért annál a mérésnél a 3 órás laboridőt megfelezzük, és a közösen megírt beugró után a csoport két részletben végzi el a mérést. Ez azt jelenti, hogy a beugró után a honlapon fenn levő csoportnévsor szerinti első 5 ottmarad a mérést elvégezni, ami kb. 1 órát vesz igénybe, a többiek addig a laborhelyiségen kívül tudnak várakozni, majd egy óra múlva a laboridő második felében jönnek ők is mérni. Ha megbeszélik egymás között, akkor csoporton belül cserélhetnek egymással, lényeg, hogy 5-5 mérő lehet benn egyszerre.

A jelenléti méréseken minden hagyományos módon történik: beugrót írunk a labor elején, hozni kell az előkészített jegyzőkönyvet, és a rákövetkező héten van a beadási határideje a papír alapon elkészítendő jegyzőkönyvnek. Annyi változás lesz csak, hogy ha valaki nem jönne be a következő héten az egyetemre (vagy mert szabad hete van, vagy mert beteg, karanténban van, stb.), akkor a jegyzőkönyvet befotózva feltöltheti a Moodleba, így le tudja adni időben, és lesz még egy hete arra, hogy magát a papírt is eljuttassa hozzánk (ha ez is akadályba ütközik, kérjük jelezni). Ilyenkor a laboridőn kívül leadott jegyzőkönyveket az F épület III. lépcsőházának I. emeletén lehet bedobni a Kémiai Fizika Csoport rácsán elhelyezett papírdobozba.

A Moodleban az összes jegyzőkönyv leadási határidejének december van beállítva. Ez nem azt jelenti, hogy kitoltuk a leadási határidőt, hanem hogy a Moodleba eddig lehet feltölteni jegyzőkönyveket. A feltöltés ideje látszik a Moodleban, ezt fogjuk figyelembe venni, hogy kövessük, ki adta le időben.

A jelenléti mérések pótlási lehetőségeiről később tudunk pontos információt adni. Egyelőre annyit tudunk mondani, hogy ebben a félévben nagyon korlátozott lesz a lehetőség jelenléti pótlásra, így nagyobb igény esetén ezek valószínűleg online pótmérések lesznek.

A jelenléti mérésekre a maszkon kívül csak az előkészített jegyzőkönyvet, írószert, jegyzetpapírt, számológépet, és a mérési utasítást kell hozni (ezt akár elektronikus formában is lehet); laborköpeny nem kell. Kérjük, csak egészségesen jöjjenek a mérésre, illetve ha bármilyen gyanú felmerülne, hogy frissen megfertőződhettek, akkor hagyják ki a mérést. A mérés előtt kérjük, mindenki fertőtlenítse a kezét. A szokásos járványügyi előírásokon kívül mi még egy védekezési módot ajánlunk a gyakorlatainkhoz kapcsolódóan: gargalizálást klór-dioxid oldattal, ami az esetlegesen jelen levő vírusokat azonnal inaktiválja. Erről az oldatról itt tájékozódhatnak: solumium.com (ez egy csoportunkhoz kötődő kutatás eredménye). A laborhelyiségeknél ki lesz téve ilyen oldat, és mindenkinek lehetősége lesz gargalizálni vele.

Üdvözlettel

Wittmann Marian

Kedves Fizika laborosok!

Felkerült most a honlapra egy másik leírás a Mechanika méréshez. Az előzőtől annyiban különbözik, hogy ebben részletesen le van írva, hogy kell kivitelezni a mérési feladatokat, hogy gyorsabban lehessen haladni. A „kiértékelés” részek most szürkék, mert azokhoz is készül majd egy részletesebb útmutató.

A Görbeillesztés jegyzőkönyvi feladatokhoz még mindig türelmet kérünk. A beadási határidő a feladatok kiosztásakor lesz kijelölve.

Mivel holnap VBK oktatási szünet van, a hétfői kurzusnak holnap nincs fizika laborja, az első mérések kedden lesznek.

Üdvözlettel

Wittmann Marian